b"\n_START_ARTICLE_\nAkademinis fechtavimas\n_START_PARAGRAPH_\nAkademinis fechtavimas\xc2\xa0\xe2\x80\x93 tradicin\xc4\x97 fechtavimo forma, praktikuota kai kuriose student\xc5\xb3 korporacijose Vokietijoje, Austrijoje, \xc5\xa0veicarijoje.\n_START_SECTION_\nIstorija\n_START_PARAGRAPH_\nXV a. pabaigoje Ispanijoje \xc5\xa1pagos tapo \xc4\xafprastine kilming\xc5\xb3j\xc5\xb3 aprangos dalimi, ir ta tradicija paplito visoje Europoje. \xc5\xa0ventosios Romos imperijoje studentai irgi \xc4\x97m\xc4\x97 laikytis \xc5\xa1ios tradicijos. Ankstyvaisiais naujaisiais laikais voki\xc5\xa1kai kalb\xc4\x97jusiose \xc5\xa1alyse pe\xc5\xa1tyn\xc4\x97s ir mu\xc5\xa1tyn\xc4\x97s tapo \xc4\xafprastiniu student\xc5\xb3 u\xc5\xbesi\xc4\x97mimu. Dvikov\xc5\xb3 reglamentacija atsirado ne tik kilming\xc5\xb3j\xc5\xb3 ir kari\xc5\xa1ki\xc5\xb3 aplinkoje, bet ir studentijoje. Buvo manoma, kad b\xc5\xabti studentu rei\xc5\xa1kia b\xc5\xabti kitokiu negu eiliniai \xc5\xbemon\xc4\x97s. Studentai vilk\xc4\x97davo ypatingus drabu\xc5\xbeius, susigalvojo savas \xc5\xa1ventes, dainuodavo studenti\xc5\xa1kas dainas, kaudavosi dvikovose, kartais atsitiktin\xc4\x97se (pranc. rencontre 'susid\xc5\xabrimas; kova'), kartais pagal grie\xc5\xbetas taisykles (pranc. comment 'kaip'). Ginklus jie naudodavo tokius pa\xc4\x8dius, kaip ir \xc4\xafprastin\xc4\x97se civilin\xc4\x97se dvikovose\xc2\xa0\xe2\x80\x93 prad\xc5\xbeioje rapyras, v\xc4\x97liau r\xc5\xabm\xc5\xb3 \xc5\xa1pagas, kurios buvo aprangos dalis, tod\xc4\x97l visada b\xc5\xabdavo po ranka._NEWLINE_Tais laikais studenti\xc5\xa1kas gyvenimas buvo nesaugus, ypa\xc4\x8d XVI ir XVII a. Reformacijos kar\xc5\xb3 ir Trisde\xc5\xa1imtme\xc4\x8dio karo (1618\xe2\x80\x931648\xc2\xa0m.) metu, kai \xc5\xbeuvo labai didel\xc4\x97 gyventoj\xc5\xb3 dalis. Gyvenimas buvo labai brutalus, ir tai, kad studentai \xc5\xbeudo vienas kit\xc4\x85, neatrod\xc4\x97 keista._NEWLINE_Pirmos \xc5\xbeinios apie reglamentuotas studenti\xc5\xa1kas dvikovas pasirod\xc4\x97 XVII a. Kautis nenutardavo i\xc5\xa1syk, dvikovos viet\xc4\x85 ir laik\xc4\x85 paskirdavo, derybas vesdavo oficial\xc5\xabs asmenys. Dvikovas organizuodavo vadinamasis Kartelltr\xc3\xa4ger, o sekundantas atstovaudavo dvikovinink\xc4\x85 dvikovos metu ir gal\xc4\x97davo net fizi\xc5\xa1kai apginti nuo neteis\xc4\x97t\xc5\xb3 veiksm\xc5\xb3. Dalyvaudavo ir savoti\xc5\xa1kas teis\xc4\x97jas, kuris priimdavo sprendimus. Galop atsirado taisykl\xc4\x97, kad dvikovoje dalyvauja gydytojas, kuris pad\xc4\x97davo su\xc5\xbeeistiesiems._NEWLINE_XVIII a. pabaigoje (po Did\xc5\xbeiosios Pranc\xc5\xabzijos revoliucijos) kasdieninis ginkl\xc5\xb3 ne\xc5\xa1iojimas dar\xc4\x97si nebemadingas, j\xc4\xaf imta drausta, studentams\xc2\xa0\xe2\x80\x93 taip pat. D\xc4\x97l to atsitiktini\xc5\xb3, spontani\xc5\xa1k\xc5\xb3 dvikov\xc5\xb3 skai\xc4\x8dius labai suma\xc5\xbe\xc4\x97jo. Reglamentuotos dvikovos i\xc5\xa1liko, nors buvo draud\xc5\xbeiamos._NEWLINE_Sportines rapyras (pranc. fleuret, angl. foil) sugalvojo XVIII a. viduryje kaip treniruo\xc4\x8di\xc5\xb3 ginkl\xc4\x85, skirt\xc4\x85 treniruoti fechtavimo stili\xc5\xb3 su greitais eleganti\xc5\xa1kais d\xc5\xabriais. Fechtuotojai rapyr\xc5\xb3 smaigalius atbukindavo apvyniodami j\xc4\xaf folija (angl. foil 'folija') arba u\xc5\xbemaudami bumbul\xc4\x85 (pranc. fleuret '\xc5\xbeiedas'). Kai kurie fechtuotojai nuimdavo smaigalio apsaug\xc4\x85 ir a\xc5\xa1triagales rapyras naudojo dvikovose. Vokie\xc4\x8di\xc5\xb3 studentai irgi \xc4\x97m\xc4\x97 naudoti tokias rapyras duriamajam fechtavimui, i\xc5\xa1 j\xc5\xb3 suk\xc5\xabr\xc4\x97 Pariser ('pary\xc5\xbeiet\xc4\x97') duriam\xc4\x85j\xc4\x85 rapyr\xc4\x85. U\xc5\xbedraudus ne\xc5\xa1ioti r\xc5\xabm\xc5\xb3 \xc5\xa1pagas pariseriai tapo vieninteliu akademinio fechtavimo ginklu Vokietijoje._NEWLINE_Duriamasis fechtavimas a\xc5\xa1triomis duriamosiomis rapyromis buvo labai pavojingas, daug student\xc5\xb3 mirdavo nuo perdurt\xc5\xb3 plau\xc4\x8di\xc5\xb3. Po 1760\xc2\xa0m. G\xc4\x97tingene prasid\xc4\x97jo prie\xc5\xa1ingas jud\xc4\x97jimas, buvo sukurtas G\xc3\xb6ttinger Hieber, \xc5\xa1iuolaikinio Korbschl\xc3\xa4ger, skirto kertamajam fechtavimui, pirmtakas. O v\xc4\x97liau Ryt\xc5\xb3 Vokietijos universitetuose tokiam pa\xc4\x8diam kertajama fechtavimui buvo sukurtas Glockenschl\xc3\xa4ger._NEWLINE_XIX a. pirmuosius de\xc5\xa1imtme\xc4\x8dius Vokietijoje lygiagre\xc4\x8diai egzistavo duriamasis fechtavimas su Pariser ir kertamasis fechtavimas su Korbschl\xc3\xa4ger ar Glockenschl\xc3\xa4ger, vienur labiau buvo paplit\xc4\x99s vienas variantas, kitur\xc2\xa0\xe2\x80\x93 kitas. Duriamasis fechtavimas buvo itin populiarus Jenoje, Erlangene, Viurcburge ir Ingol\xc5\xa1tadte bei Landshute. Paskutin\xc4\x97 duriamojo akademinio fechtavimo dvikova u\xc5\xbefiksuota 1860\xc2\xa0m. Viurcburge._NEWLINE_Iki XIX a. pirmos pus\xc4\x97s visi akademinio fechtavimo susir\xc4\x97mimai i\xc5\xa1 esm\xc4\x97s buvo dvikovos, kadangi fechtavimosi a\xc5\xa1triais ginklais prie\xc5\xbeastis tada b\xc5\xabdavo garb\xc4\x97s klausimai. Nebuvus faktinio \xc4\xaf\xc5\xbeeidimo neb\xc5\xabdavo ir kovos su a\xc5\xa1triais ginklais. Palyginus su dvikovomis pistoletais student\xc5\xb3 dvikovos buvo visai nepavojingos, nes jos paprastai baigdavosi po pirmos \xc5\xbeaizdos, kurios ilgis b\xc5\xabdavo bent vienas colis ir i\xc5\xa1 kurios pasirodydavo bent la\xc5\xa1as kraujo. Gana da\xc5\xbenai studentas mokymosi universitete metu tur\xc4\x97davo 10-30 toki\xc5\xb3 dvikov\xc5\xb3. XIX a. \xc4\x8dempionu gali b\xc5\xabti laikomas studentas Fritz Bacmeister, kuris 1860\xe2\x80\x931866\xc2\xa0m., besimokydamas G\xc4\x97tingene, Jenoje ir Viurcburge, tur\xc4\x97jo apie 100 studenti\xc5\xa1k\xc5\xb3 dvikov\xc5\xb3: G\xc4\x97tingene u\xc5\xbefiksuota 51 Bacmeisterio dvikova. Jenoje ir Viurcburge 15 dvikov\xc5\xb3 b\xc5\xabdavo vidurkis, o Bacmeisteris j\xc5\xb3 tur\xc4\x97jo daugiau u\xc5\xbe vidurk\xc4\xaf. Tod\xc4\x97l manoma, kad jo dvikov\xc5\xb3 skai\xc4\x8dius tur\xc4\x97jo siekti 100. _NEWLINE_Dvikovoms su nestudentais (pvz., su karininkais), buvo naudojami akademiniai kardai, kurie, manoma, kilo i\xc5\xa1 karini\xc5\xb3 kard\xc5\xb3. Tai buvo sunkus kardas su lenkta gele\xc5\xbete ir efesu, pana\xc5\xa1iu \xc4\xaf Korbschl\xc3\xa4ger._NEWLINE_XIX a. pirmoje pus\xc4\x97je studentai tik\xc4\x97jo, kad \xc5\xbemogaus charakter\xc4\xaf lengvai gali suvokti steb\xc4\x97damas kaip jis kaunasi a\xc5\xa1triais ginklais pagal grie\xc5\xbetas taisykles. Akademinis fechtavimas vis labiau dar\xc4\x97si kaip asmenin\xc4\x97s saviugdos b\xc5\xabdas ir b\xc5\xabdas pamatyti \xc5\xbemogaus veido i\xc5\xa1rai\xc5\xa1k\xc4\x85 ir dorum\xc4\x85 pavojingose situacijose. Student\xc5\xb3 korporacijos reikalavo, kad j\xc5\xb3 nariai, besimokydami universitete, tur\xc4\x97t\xc5\xb3 bent vien\xc4\x85 dvikov\xc4\x85 a\xc5\xa1triais ginklais. Problema buvo tokia, kad dalis taiki\xc5\xb3 student\xc5\xb3 nesulaukdavo \xc4\xaf\xc5\xbeeidim\xc5\xb3, \xc4\xaf kuriuos gal\xc4\x97t\xc5\xb3 atsakyti dvikovos reikalavimu. Buvo surastas sprendimas naudoti formal\xc5\xb3 \xc4\xaf\xc5\xbeeidim\xc4\x85, kuris i\xc5\xa1 tikr\xc5\xb3j\xc5\xb3 nepa\xc5\xbeeid\xc5\xbeia garb\xc4\x97s, bet suvokiamas kaip i\xc5\xa1\xc5\xa1\xc5\xabkis dvikovai. Formalaus \xc4\xaf\xc5\xbeeidimo \xc5\xbeod\xc5\xbeiai buvo vok. dummer Junge 'kvailas bernas'._NEWLINE_\xc5\xa0is sprendimas nebuvo labai tinkamas, tad apie 1850\xc2\xa0m. buvo sukurtas ir visoje Vokietijoje i\xc5\xa1platinta Bestimmungsmensur (vok. bestimmen 'u\xc5\xbetikrinti, apibr\xc4\x97\xc5\xbeti, nustatyti') tvarka. Pagal j\xc4\x85 akademinio fechtavimo prie\xc5\xa1inink\xc4\x85 parinkdavo korporacijos fechtavimo \xc4\xafgaliotinis. Tokiais \xc4\xafgaliotiniais buvo korporacij\xc5\xb3 vicepirmininkai, atsakingi u\xc5\xbe susir\xc4\x97mim\xc5\xb3 organizavim\xc4\x85. J\xc5\xb3 tikslas b\xc5\xabdavo surasti tokio paties lygio prie\xc5\xa1ininkus, kad abu dalyviai tur\xc4\x97t\xc5\xb3 rimt\xc4\x85 prie\xc5\xa1inink\xc4\x85. Taip daroma ir dabar._NEWLINE_Vokietijoje Tre\xc4\x8diojo Reicho laikais akademinis fechtavimas buvo u\xc5\xbedraustas kartu su student\xc5\xb3 korporacijomis (Studentenverbindungen). \xc5\xa0iuo metu Vokietijoje egzistuoja \xc5\xa1imtai akademin\xc4\xaf fechtavim\xc4\x85 praktikuojan\xc4\x8di\xc5\xb3 student\xc5\xb3 korporacij\xc5\xb3."